《送别德兆武选放归》
明代·高叔嗣

燕郊秋已甚，木叶乱纷纷。
失路还为客，他乡独送君。
罢归时共惜，弃置古常闻。
莫作空山卧，令人望白云。

作者简介：（1502—1538）明河南祥符人，字子业。号苏门山人。嘉靖二年进士。授工部主事，改吏部。历稽勋郎中。出为山西左参政，断疑狱，人称为神。迁湖广按察使。卒官。少受知李梦阳，与马理、王道切磋文艺。有《苏门集》。